1.Kestäviä kemikaaleja vihreää ja digitaalista siirtymää varten

Euroopan vihreän kehityksen ohjelma on Euroopan unionin uusi kasvustrategia. Se on antanut EU:lle suunnan siirtyä kestävään ilmastoneutraaliin kiertotalouteen vuoteen 2050 mennessä. Ohjelmassa on myös asetettu tavoitteeksi ihmisten terveyden ja ympäristön suojelun parantaminen osana kunnianhimoista lähestymistapaa, jolla pyritään torjumaan kaikista lähteistä peräisin olevaa pilaantumista ja siirtymään kohti myrkytöntä ympäristöä. Kemikaalit ovat kaikkialla arjessamme, ja niillä on keskeinen rooli useimmissa toiminnoissamme. Niitä on käytännöllisesti katsoen kaikissa välineissä, joita käytämme hyvinvointimme varmistamiseksi, terveytemme ja turvallisuutemme suojelemiseksi ja uusiin haasteisiin reagoimiseksi innovoinnin avulla. Kemikaalit ovat myös perusta vähähiilisille, saasteettomille sekä energia- ja resurssitehokkaille teknologioille, materiaaleille ja tuotteille. Kemianteollisuuden investointien ja innovointivalmiuksien lisääminen turvallisten ja kestävien kemikaalien tuottamiseksi on elintärkeää, jotta voidaan tarjota uusia ratkaisuja sekä tukea talouden ja yhteiskunnan vihreää ja digitaalista siirtymää.

Kemikaalit, joilla on vaarallisia ominaisuuksia, voivat kuitenkin aiheuttaa haittaa ihmisten terveydelle ja ympäristölle. Vaikka kaikki vaaralliset kemikaalit eivät aiheuta samoja huolenaiheita, tietyt kemikaalit aiheuttavat syöpiä ja vaikuttavat immuunijärjestelmään, hengityselimiin, umpieritysjärjestelmään, lisääntymiselimiin ja/tai sydämeen ja verisuoniin. Lisäksi ne heikentävät ihmisten vastustuskykyä ja rokotevastetta sekä lisäävät sairastumisalttiutta.

Altistuminen näille haitallisille kemikaaleille aiheuttaa sen vuoksi riskin ihmisten terveydelle. Lisäksi kemiallinen saastuminen on yksi keskeisistä tekijöistä, jotka vaarantavat maapallon sekä vaikuttavat planeettamme kriiseihin ja pahentavat niitä. Tällaisia kriisejä ovat muun muassa ilmastonmuutos, ekosysteemien rappeutuminen ja biodiversiteetin köyhtyminen. Uusien kemikaalien ja materiaalien on oltava luonnostaan turvallisia ja kestäviä tuotannosta käyttöiän loppuun. Samalla on otettava käyttöön uusia tuotantomenetelmiä ja -teknologioita, jotta kemianteollisuus voi siirtyä ilmastoneutraaliuteen.

EU:lla on jo nykyisin yksi kattavimmista ja suojaavimmista kemikaalien sääntelykehyksistä, ja tämän kehyksen tukena on maailman edistynein tietopohja. Tästä sääntelykehyksestä on tulossa yhä enenevässä määrin turvallisuusnormien malli maailmanlaajuisesti. EU on kiistatta onnistunut luomaan tehokkaasti toimivat kemikaalien sisämarkkinat, vähentämään tiettyjen vaarallisten kemikaalien, kuten karsinogeenien ja raskasmetallien, ihmisille ja ympäristölle aiheuttamia riskejä ja tarjoamaan yrityksille ennakoitavissa olevan lainsäädäntökehyksen.





Faktoja ja numerotietoja kemikaaleista, kemianteollisuudesta ja kemikaalilainsäädännöstä ·Kemikaalien maailmanlaajuisen myynnin arvo oli 3 347 miljardia euroa vuonna 2018. Tuolloin Eurooppa oli toiseksi suurin tuottaja (EU:n osuus myynnistä oli 16,9 %). Tämä osuus on puolittunut 20 viime vuoden aikana, ja ennusteiden mukaan se pienenee edelleen vuoteen 2030 mennessä, ja EU siirtyy toiselta sijalta kolmannelle. ·Kemianteollisuus on EU:n neljänneksi suurin teollisuudenala, ja siihen kuuluu 30 000 yritystä, joista 95 prosenttia on pk-yrityksiä. Ne työllistävät suoraan noin 1,2 miljoonaa ihmistä ja välillisesti noin 3,6 miljoonaa ihmistä. ·EU:lla on kattava kehys, johon kuuluu noin 40 säädöstä. Näitä ovat esimerkiksi REACH-asetus kemikaalien rekisteröinnistä, arvioinnista, lupamenettelyistä ja rajoituksista sekä CLP-asetus vaarallisten aineiden luokituksesta, merkinnöistä ja pakkaamisesta. Lisäksi kehykseen sisältyy lainsäädäntöä muun muassa lelujen, kosmetiikan, biosidien, kasvinsuojeluaineiden ja elintarvikkeiden turvallisuudesta ja syöpää aiheuttavista aineista työpaikalla sekä ympäristönsuojelulainsäädäntöä. ·Ihmisten biomonitorointitutkimukset EU:ssa osoittavat, että ihmisveressä ja -kudoksessa on yhä enemmän vaarallisia kemikaaleja, kuten tiettyjä torjunta-aineita, biosidejä, lääkkeitä, raskasmetalleja, pehmitteitä ja palonestoaineita. Syntymää edeltävä yhteisaltistuminen useille kemikaaleille on hidastanut sikiön kasvua ja alentanut syntyvyyttä. ·Eurooppalaisista 84 prosenttia on huolissaan päivittäistuotteiden sisältämien kemikaalien vaikutuksesta heidän terveyteensä, ja 90 prosenttia on huolissaan niiden ympäristövaikutuksista.

Jotta kehitetään ja saadaan käyttöön kestäviä kemikaaleja, jotka mahdollistavat vihreän ja digitaalisen siirtymän, ja suojellaan ympäristöä sekä ihmisten, erityisesti haavoittuvien ryhmien, terveyttä, innovointia kemianteollisuuden ja sen arvoketjujen vihreään siirtymään on vauhditettava ja EU:n nykyistä kemikaalipolitiikkaa on kehitettävä ja sillä on aiempaa nopeammin ja tehokkaammin vastattava vaarallisten kemikaalien aiheuttamiin haasteisiin. Tässä yhteydessä on myös varmistettava, että kaikkia kemikaaleja käytetään turvallisemmin ja kestävämmin, ja edistettävä sitä, että kemikaaleja, joilla on krooninen vaikutus ihmisten terveyteen ja ympäristöön – eli huolta aiheuttavia aineita – käytetään mahdollisimman vähän ja ne korvataan mahdollisimman pitkälti. Samalla on varmistettava, että kaikkein haitallisimpien kemikaalien käytöstä luovutaan asteittain, erityisesti kulutustavaroissa, jos niiden käyttö ei ole yhteiskunnan kannalta välttämätöntä.

Johdonmukaisempi, ennakoitavampi ja vahvempi sääntelykehys yhdistettynä muihin kuin sääntelyyn perustuviin kannustimiin edistää tarvittavaa innovointia, tarjoaa parempaa suojaa ja parantaa samalla Euroopan kemianteollisuuden ja sen arvoketjujen kilpailukykyä. Jotta toimintaedellytykset olisivat tasapuoliset EU:n ja sen ulkopuolisten toimijoiden välillä, EU:n on varmistettava kemikaalisääntöjensä täysimittainen täytäntöönpano niin sisäisesti kuin rajoillakin sekä edistettävä kyseisiä sääntöjä kultaisena standardina maailmanlaajuisesti EU:n kansainvälisten sitoumusten mukaisesti.

Covid-19-pandemia on lisännyt painetta suojella ihmisten ja maapallon terveyttä, mutta se on myös lisännyt tietoisuutta siitä, että joidenkin kriittisten kemikaalien valmistus- ja toimitusketjut ovat muuttuneet entistä monimutkaisemmiksi ja globalisoituneemmiksi. Tämä koskee esimerkiksi lääkkeiden valmistuksessa käytettäviä kemikaaleja. EU:n on vahvistettava avointa strategista riippumattomuuttaan sietokykyisillä arvoketjuilla sekä monipuolistettava sellaisten kemikaalien kestävää hankintaa, joilla on välttämättömiä käyttötarkoituksia EU:ssa terveyden kannalta sekä ilmastoneutraaliin kiertotalouteen siirtymiseksi.

Tässä strategiassa keskiössä ovat alat, joilla komissio haluaa edetä nykyistä nopeammin tiiviissä yhteistyössä sidosryhmien kanssa näiden tavoitteiden hienosäätämiseksi noudattaen tiukkoja vaikutustenarviointimenettelyjä ja perustuen voimassa olevan lainsäädännön toimivuudesta jo kerättyyn runsaaseen näyttöön. Komissio perustaa pyöreän pöydän korkean tason kokoonpanon, jossa on mukana pk-yritysten ja muun teollisuuden, tieteen sekä kansalaisyhteiskunnan edustajia, jotta strategian tavoitteet saavutettaisiin käymällä vuoropuhelua asianomaisten sidosryhmien kanssa. Pyöreän pöydän keskusteluissa on tarkoitus keskittyä erityisesti siihen, miten kemikaalilainsäädäntö saataisiin toimimaan tehokkaammin ja tuloksellisemmin ja miten voitaisiin edistää innovatiivisten, turvallisten ja kestävien kemikaalien kehittämistä ja käyttöä eri aloilla.

2.Kohti myrkytöntä ympäristöä: uusi pitkän aikavälin visio EU:n kemikaalipolitiikasta

Ensimmäisen kemikaalihallintaa Euroopassa koskeva strateginen toimintamalli laadittiin lähes 20 vuotta sitten. Nyt on tullut aika laatia uusi pitkän aikavälin visio EU:n kemikaalipolitiikasta. Euroopan vihreän kehityksen ohjelman mukaisesti strategialla pyritään luomaan myrkytön ympäristö, jossa kemikaaleja tuotetaan ja käytetään siten, että niiden yhteiskunnallinen vaikutus on mahdollisimman suuri ja saavutetaan vihreä ja digitaalinen siirtymä, välttäen samalla aiheuttamasta vahinkoa maapallolle sekä nykyisille ja tuleville sukupolville. Strategialla pyritään saamaan EU:n teollisuudesta maailmanlaajuisesti kilpailukykyinen toimija turvallisten ja kestävien kemikaalien tuotannossa ja käytössä. Siinä ehdotetaan selkeää etenemissuunnitelmaa ja aikataulua teollisuuden muutokselle, jotta voidaan houkutella investointeja turvallisiin ja kestäviin tuotteisiin ja tuotantomenetelmiin.

Kaavio: Myrkytön hierarkia – uusi kemikaalihallinnan hierarkia

Strategiassa esitetään polku tämän vision toteuttamiseksi. Tässä yhteydessä hyödynnetään toimia, joilla tuetaan turvallisia ja kestäviä kemikaaleja koskevaa innovointia, vahvistetaan ihmisten terveyden ja ympäristön suojelua, yksinkertaistetaan ja lujitetaan kemikaaleja koskevaa lainsäädäntökehystä, luodaan kattava tietopohja näyttöön perustuvan päätöksenteon tueksi sekä näytetään esimerkkiä kemikaalien hyvästä hallinnasta maailmanlaajuisesti.

2.1.Innovointi EU:ssa turvallisten ja kestävien kemikaalien tuottamiseksi